
న్యూఢిల్లీ : ప్రధాన మంత్రి నరేంద్ర మోదీ తన మంత్రులపై కొరడా ఝళిపించారు. శారీరకంగా శ్రమించాలని, కేవలం ఫొటోలు దిగడంతో సరిపెట్టవద్దని గట్టిగా చెప్పారు. విశ్వసనీయ సమాచారం ప్రకారం మంగళవారం జరిగిన మంత్రివర్గ సమావేశంలో మోదీ మాట్లాడుతూ ‘‘మనస్ఫూర్తిగా మీ వంతు కృషి చేయండి, శ్రమదానంలో పాల్గొనండి’’ అని మంత్రులను కోరారు. సంపూర్ణ పారిశుద్ధ్యాన్ని సాధించాలని మోదీ చెప్పారు. ప్రభుత్వంలోని ప్రతి ఒక్కరూ కీలకంగా ఈ కార్యక్రమంలో పాల్గొనాలని తెలిపారు.స్వచ్ఛ భారత్ కార్యక్రమంపై పెద్ద ఎత్తున ప్రచారం చేస్తూ 15 రోజుల పాటు ‘స్వచ్ఛతా హీ సేవ’ (శుభ్రంగా ఉండటమే సేవ) పేరుతో ఓ కార్యక్రమాన్ని కేంద్ర ప్రభుత్వం నిర్వహించబోతోంది. దీనిని రాష్ట్రపతి రామ్నాథ్ కోవింద్ కాన్పూరులోని ఈశ్వరిగంజ్ గ్రామంలో ప్రారంభిస్తారు. కేంద్ర తాగునీరు, పారిశుద్ధ్య మంత్రిత్వ శాఖ ఈ కార్యక్రమాన్ని సమన్వయపరుస్తుంది. ఈ కార్యక్రమంలో శ్రమదానం కూడా భాగమే. ప్రజలను సమీకరించి పారిశుద్ధ్యంపై మహాత్మా గాంధీ కలల సాకారానికి ప్రజలను ప్రోత్సహించాలి.కేంద్ర తాగునీరు, పారిశుద్ధ్య శాఖ కార్యదర్శి పరమేశ్వరన్ అయ్యర్ మాట్లాడుతూ పారిశుద్ధ్యాన్ని ఆరోగ్యం, మహిళలకు గౌరవం, భద్రత కల్పించడం వంటి వివిధ రంగాలకు అనుసంధానం చేసినట్లు తెలిపారు. ఆర్థికంగా కూడా పారిశుద్ధ్యం ప్రభావం దేశంపై పడుతుందన్నారు. పారిశుద్ధ్య పరిస్థితులు ఉంటే సంవత్సరానికి ఒక కుటుంబానికి రూ.50,000 ఆదా అవుతుందని యునిసెఫ్ చెప్పిందన్నారు.ఈ నెల 17న స్వచ్ఛంద సేవ, పారిశుద్ధ్య కార్యక్రమాల నిర్వహణ, మరుగుదొడ్ల నిర్మాణం వంటి కార్యక్రమాలు నిర్వహించాలని ప్రభుత్వం పేర్కొంది.

newdhilly : pradhaana mantri narendra modii tana mantrulapai korada jhalipinchaaru. saareerakamgaa shraminchaalani, kevalam photolu digadamtho saripettavaddani gattigaa cheppaaru. vishwasaneeya samacharam prakaaram mangalavaaram jarigina mantrivarga samavesamlo modii maatlaadutuu ‘‘manasphoorthigaa mee vantu krushi cheyandi, shramadaanamlo palgonandi’’ ani mantrulanu koraru. sampuurna paarisuddhyaanni saadhinchaalani modii cheppaaru. prabhutvamloni prati okkaruu keelakamgaa ee kaaryakramamlo paalgonaalani telipaaru.swachcha bharat kaaryakramampai pedda ettuna prachaaram chestu 15 rojula paatu ‘swachchataa hee seva’ (subhramgaa undatame seva) paerutho oo kaaryakramaanni kendra prabhutvam nirvahinchabotondi. deenini rashtrapati ramnath kovind kaanpuurulooni eshwariganj graamamlo praarambhistaaru. kendra taguneeru, paarisuddhya mantritva saakha ee kaaryakramaanni samanvayaparustundi. ee kaaryakramamlo shramadaanam kuudaa bhagame. prajalanu sameekarinchi paarisuddhyampai mahatma gaandhi kalala saakaaraaniki prajalanu prothsahinchaali.kendra taguneeru, paarisuddhya saakha kaaryadarsi parameshwaran ayyar maatlaadutuu paarisuddhyaanni aarogyam, mahilalaku gowravam, bhadrata kalpinchadam vanti vividha rangaalaku anusandhaanam chesinatlu telipaaru. aardhikamgaa kuudaa paarisuddhyam prabhaavam desampai padutundannaru. paarisuddhya paristhitulu unte samvatsaraaniki oka kutumbaaniki roo.50,000 aadaa avutundani unisef cheppindannaru.ee nela 17na swachchanda seva, paarisuddhya kaaryakramaala nirvahana, marugudodla nirmaanam vanti kaaryakramaalu nirvahinchaalani prabhutvam perkondi.